Diari Oficial de la Generalitat Valenciana


Sumari del DOGV 9338, del 13-05-2022 (2022/4095)

RESOLUCIÓ de 10 de maig de 2022, del director general de l'Institut Valencià de la Joventut (IVAJ), per la qual es convoquen les ajudes a associacions juvenils i entitats prestadores de serveis a la joventut amb àmbit d'actuació a la Comunitat Valenciana, per a l'any 2022.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9338

Data del DOGV
:   13-05-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/4095


Data del document
:   10-05-2022

Organisme emissor
:   Institut Valencià de la Joventut

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 10 de maig de 2022, del director general de l'Institut Valencià de la Joventut (IVAJ), per la qual es convoquen les ajudes a associacions juvenils i entitats prestadores de serveis a la joventut amb àmbit d'actuació a la Comunitat Valenciana, per a l'any 2022. [2022/4095]  
La Llei 15/2017, de 10 de novembre, de la Generalitat, de polítiques integrals de Joventut, assenyala, entre les funcions de l'Institut Valencià de la Joventut (IVAJ) la promoció de la participació dels joves, així com donar suport material i econòmic al desenvolupament de les iniciatives i dels projectes de les estructures de participació juvenil recollies en els articles 17 i 18 d'aquesta llei, com a vehicles principals de transmissió dels valors democràtics de tolerància, solidaritat i respecte a la diversitat, sense excloure el suport a altres formes de participació.  
La política juvenil que desenvolupa l'Institut Valencià de la Joventut s'emmarca en la participació de la joventut d'una forma lliure i eficaç, que propicie el marc adequat per al seu desenvolupament social, polític, econòmic i cultural, tal com estableix l'article 48 de la Constitució.  
  
Per tot això, en virtut de la competència atribuïda per l'article 160.4.b de la Llei 1/2015 de, 6 de febrer, de la Generalitat, d'hisenda pública, del sector públic instrumental i de subvencions, en relació amb els articles 6 i 11 de la Llei 15/2017, de 10 de novembre, de la Generalitat, de polítiques integrals de Joventut, resolc:  
  
Primer. Convocatòria  
1. Es convoquen ajudes a les associacions juvenils i entitats prestadores de serveis a la joventut amb àmbit d'actuació a la Comunitat Valenciana, per al desenvolupament d'activitats de caràcter social i de voluntariat durant l'any 2022, de conformitat amb el que es disposa en l'Ordre 19/2016, de 16 de novembre, de la Vicepresidència i Conselleria d'Igualtat i Polítiques Inclusives per la qual s'estableixen les bases reguladores de la concessió d'ajudes en matèria de joventut (DOGV 7921, 21.11.2016), d'ara en avant ordre de bases.  
2. S'aprova el model de sol·licitud i la resta de documentació, que s'inclouen com a annexos I, II, III, IV, V, VI, VII, VIII, IX i X d'aquesta resolució.  
  
Segon. Finançament  
Les ajudes que es convoquen es finançaran a càrrec de la línia de subvenció S5245000 del pressupost de l'Institut Valencià de la Joventut per a 2022 amb un import global màxim de 700.000,00 euros.  
  
Tercer. Comissió Europea  
De conformitat amb el que es disposa en l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que les ajudes a què fa referència aquesta resolució de convocatòria, no estan subjectes a la notificació prevista en l'article 108.3 del Tractat de funcionament de la Unió Europea, per no complir tots els requisits de l'article 107.1 d'aquest tractat.  
Concretament, aquestes ajudes no suposen un avantatge econòmic per a les entitats beneficiàries, ni suposen el falsejament de la competència, ja que van dirigides al finançament d'activitats de caràcter social i de voluntariat.  
Les activitats subvencionades les realitzen associacions juvenils i entitats prestadores de serveis a la joventut amb àmbit d'actuació a la Comunitat Valenciana, i no suposen l'exercici d'una activitat econòmica, entesa com l'oferta de béns i serveis destinada a la consecució d'un benefici econòmic, ni suposen un avantatge econòmic a favor d'empreses o entitats, que puga falsejar la competència en els intercanvis comercials entre els estats membres.  
  
Quart. Objecte de les ajudes i règim de concessió  
1. Aquesta resolució estableix les condicions de la convocatòria de la subvenció a associacions juvenils i entitats prestadores de serveis a la joventut, inscrites en el Cens d'associacions juvenils i entitats prestadores de serveis a la joventut de la Comunitat Valenciana, per a finançar les despeses corrents i de personal del programa anual d'activitats de caràcter social i de voluntariat 2022, l'objecte del qual és el recollit en l'annex II de l'ordre de bases.  
2. La concessió de les ajudes es realitzarà en règim de concurrència competitiva.  
  
Cinqué. Sol·licituds i termini  
1. La sol·licitud d'ajuda haurà d'emplenar-se en el model d'instància que figura en l'annex I d'aquesta resolució i presentar-se exclusivament de manera telemàtica en la seu electrònica de la Generalitat, en l'URL https://www.gva.es/es/inicio/procedimientos'id\_proc=221&version=amp. Els models de formularis i d'annexos es troben en l'URL de la sol·licitud.  
2. El termini de presentació de sol·licituds serà d'un mes comptador a partir de l'endemà de la publicació d'aquesta resolució en el Diari Oficial de la Generalitat Valenciana. L'incompliment d'aquest termini determinarà la inadmissió de la sol·licitud per extemporània.  
  
Sisé. Documentació  
1. Juntament amb la sol·licitud s'haurà de presentar la documentació següent:  
a) Declaració responsable acreditativa de no exercir activitat econòmica i, en cas que, excepcionalment, l'entitat sol·licitant duguera a terme alguna activitat econòmica, que la subvenció concedida no la finançarà. S'inclou en el model de sol·licitud (apartat D).  
b) Declaració responsable de no concórrer en l'entitat sol·licitant les circumstàncies assenyalades en l'article 13 de la Llei 38/2003, de 17 de novembre, general de subvencions, que s'inclou en el model de sol·licitud (apartat D).  
c) Declaració responsable d'inexistència de membres, persones ocupades i voluntàries en l'entitat sol·licitant de l'ajuda que hagen sigut condemnades per delictes contra la llibertat i indemnitat sexual d'acord amb l'article 57 de Llei orgànica 8/2021, de 4 de juny, de protecció integral a la infància i l'adolescència enfront de la violència, i amb el que s'estableix en els punts 4 i 5 de l'article 8 de la Llei 45/2015, de 14 d'octubre (apartat D de la sol·licitud).  
d) Declaració responsable del compliment de la normativa sobre integració laboral de persones amb discapacitat o, si escau, de l'exempció d'aquesta obligació per part de l'entitat sol·licitant de l'ajuda, signada pel representant legal d'aquesta, en compliment del que s'estableix en l'article 7 de la Llei 11/2003, de 10 d'abril, de la Generalitat, sobre l'Estatut de les persones amb discapacitat, que s'inclou en l'apartat D del model de sol·licitud.  
e) Acreditació de trobar-se al corrent de les obligacions tributàries. Per a això, l'entitat sol·licitant podrà autoritzar l'òrgan instructor perquè obtinga directament l'acreditació del compliment de les obligacions tributàries a través de certificats telemàtics, de conformitat amb el que es disposa en el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. Els que no atorguen aquesta autorització hauran d'aportar la documentació acreditativa de trobar-se al corrent de les obligacions esmentades (apartat G de la sol·licitud).  
  
f) Acreditació de trobar-se al corrent de les obligacions enfront de la Seguretat Social. Per a això, l'òrgan instructor podrà consultar o obtindre directament l'acreditació del compliment de les obligacions amb la Seguretat Social a través de certificats telemàtics, llevat que l'interessat s'hi opose, de conformitat amb el que es disposa en l'article 77.1 c) del Reial decret legislatiu 8/2015, de 30 d'octubre, pel qual s'aprova el text refós de la Llei general de la seguretat social, i l'article 28.2 de la Llei 39/2015, d'1 d'octubre, del procediment administratiu comú de les administracions públiques. Els que s'oposen a aquesta consulta o obtenció de dades hauran d'aportar la documentació acreditativa de trobar-se al corrent de les obligacions esmentades (apartat G de la sol·licitud).  
  
g) En el cas que la persona que pretenga actuar en representació de l'entitat sol·licitant de l'ajuda com a representant legal d'aquesta no conste en el Cens d'associacions juvenils i entitats prestadores de serveis a la joventut de la Comunitat Valenciana, aquesta condició haurà d'acreditar-se mitjançant una escriptura de poder o un certificat del secretari/ de la secretària de l'entitat en el qual es faça referència a l'acord de l'assemblea general o precepte dels estatuts en què així s'establisca. Les dades d'identificació de l'entitat, així com les de la persona representant legal de l'empresa que es detallen en la sol·licitud es verificaran d'acord amb l'obligació legal de l'apartat 1 de l'article 9 de la Llei 39/2015 i el Decret 165/2010, de 8 d'octubre, del Consell.  
h) Targeta del número d'identificació fiscal (NIF) de l'entitat sol·licitant de l'ajuda, en cas de no autoritzar la comprovació de les dades del NIF de l'entitat sol·licitant de la subvenció.  
i) Documentació acreditativa de tindre contractada una assegurança o garantia financera adequada a les característiques i circumstàncies de l'activitat desenvolupada pels voluntaris, que els cobrisca els riscos d'accident i malaltia derivats directament de l'activitat voluntària desenvolupada durant 2022, d'acord amb l'article 14.2.c de la Llei 45/2015, de 14 d'octubre, de voluntariat, que haurà de recollir el nombre de voluntaris assegurats.  
j) Fitxa resum en què es recullen els imports subvencionables sol·licitats per les despeses generals del programa anual d'activitats 2022 de l'entitat beneficiària i l'import total sol·licitat de cadascuna de les activitats programades, segons el model que s'inclou en l'annex II d'aquesta resolució.  
k) Activitats 2022 objecte de subvenció. Les activitats per realitzar s'hauran de presentar emplenant un exemplar del model d'annex III per cadascuna de les activitats que s'hagen recollit en la fitxa resum de la lletra anterior i s'haurà de tindre en compte el que s'indica en l'article 1 de l'annex II de l'ordre de bases, i s'hi haurà de fer una referència clara a cadascun dels aspectes que es recullen per a la valoració en l'article 6.a de l'annex II de l'ordre de bases.  
l) Relació d'ingressos i despeses de l'entitat en 2021 d'acord amb el model que s'inclou com a annex IV signat per la persona titular de la secretaria i amb el vistiplau o conformitat de la persona que represente legalment l'entitat sol·licitant de l'ajuda.  
m) Acreditació de la implantació territorial de l'entitat en, almenys, 15 localitats de dues províncies de la Comunitat Valenciana.  
Perquè quede acreditada la implantació de l'entitat en cada municipi haurà de presentar-se conjuntament:  
1) Certificació que acredite aquesta implantació, expedida bé per l'ajuntament respectiu, bé pel consell local de la joventut corresponent, bé pel Consell Valencià de la Joventut. Aquesta certificació haurà de ser signada per la persona que ocupe la secretaria, amb el vistiplau de la persona que ocupe la presidència de l'entitat. Les certificacions tindran un període de vigència de cinc anys des de la data d'expedició i, en qualsevol cas, perquè siguen tingudes en compte, serà necessari que es troben en vigor l'últim dia del termini de presentació de sol·licituds.  
  
2) Declaració responsable d'haver realitzat en aquesta localitat, amb joves d'aquesta, almenys, una activitat de les subvencionables durant l'exercici 2021, signada pel representant legal de l'entitat, segons annex V.  
Tots dos documents seran necessaris per a acreditar la implantació territorial esmentada, i en supòsit de no acreditar la implantació mínima requerida, l'entitat no podrà obtindre la condició de beneficiària de les ajudes regulades en aquesta convocatòria.  
n) Domini de la pàgina web (apartat H).  
o) En el cas que l'entitat sol·licitant de l'ajuda es vulga beneficiar de la possibilitat prevista en l'article 6.f de l'annex II de l'ordre de bases, haurà d'aportar, d'acord amb el que s'estableix en l'article 8 de la Llei 11/2003, de 10 d'abril, de la Generalitat, sobre l'Estatut de les persones amb discapacitat, els contractes dels treballadors discapacitats i els certificats de minusvalidesa d'aquests expedits per l'organisme oficial competent, d'acord amb el que s'estableix en la normativa vigent, juntament amb els models corresponents dels impresos justificatius de les cotitzacions a la Seguretat Social i de les retencions de l'IRPF en l'Agència Estatal d'Administració Tributària.  
  
p) Model de domiciliació bancària de l'entitat beneficiària de l'ajuda en el qual se sol·licita que es faça l'ingrés de la subvenció, excepte si s'ha presentat amb anterioritat davant l'Institut Valencià de la Joventut i en aquest cas s'indicarà el número del compte anteriorment utilitzat i donat d'alta a aquest efecte.  
2. Les dades que no queden acreditades mitjançant l'aportació de la documentació establida en l'apartat o de l'anterior punt 1, no podran ser tingudes en compte a l'efecte de la valoració de la sol·licitud d'ajuda presentada.  
3. La comprovació de l'existència de dades no ajustades a la realitat, tant en la sol·licitud com en la resta de documentació aportada, podrà comportar, en funció de la importància, la denegació de la subvenció sol·licitada, i sense perjudici de les restants responsabilitats que pogueren derivar-se'n.  
4. Si els documents exigits ja estan en poder de l'Institut Valencià de la Joventut, el sol·licitant podrà acollir-se al dret establit en l'article 53.1.d de la Llei 39/2015, d'1 d'octubre, del procediment administratiu comú de les administracions públiques, sempre que es faça constar, per escrit, la data i l'òrgan o dependència en què van ser presentats o, si escau, emesos. En els supòsits d'impossibilitat material d'obtindre aquesta documentació i amb anterioritat a la formulació de la proposta de resolució, l'òrgan competent podrà requerir a l'entitat sol·licitant la presentació o, si no és possible, l'acreditació per altres mitjans dels requisits a què es refereix aquesta documentació.  
  
  
Seté. Criteris de valoració i puntuació de les sol·licituds  
1. La puntuació global màxima de cada sol·licitud serà de 100 punts d'acord amb la distribució de criteris i la seua valoració corresponent recollida en l'article 6 de l'annex II de l'ordre de bases.  
2. Una vegada aplicats els criteris esmentats i amb la valoració corresponent a totes les sol·licituds que hagen complit els requisits de la convocatòria, s'elaborarà una llista amb les puntuacions obtingudes per cadascuna d'aquestes.  
3. El càlcul de la quantia per concedir es realitzarà d'acord amb el que s'estableix en l'article 7 de l'annex II de l'ordre de bases.  
  
Huité. Instrucció i resolució de la convocatòria  
1. El Servei de Participació i Cultura de l'IVAJ instruirà el procediment de concessió de les ajudes i la Direcció General, a la vista de la proposta de la comissió avaluadora, resoldrà sobre les sol·licituds d'ajudes presentades a l'empara del que es disposa en aquesta resolució. La denegació de l'ajuda haurà de ser motivada i les raons es faran constar en la resolució, i hauran de quedar en tot cas acreditats en el procediment els fonaments de la resolució que s'adopte.  
  
2. El termini màxim per a resoldre i notificar la resolució serà de 3 mesos, comptadors des de la presentació de la sol·licitud, sempre que aquesta complisca els requisits exigits i s'aporte tota la documentació requerida. En cas contrari, el còmput del termini s'iniciarà a partir del moment en què s'esmene la sol·licitud.  
Si, una vegada transcorregut aquest termini, no haguera recaigut una resolució expressa, les sol·licituds presentades podran considerar-se desestimades, de conformitat amb el que es disposa en l'article 55 de la Llei 9/2001, de 27 de desembre, de mesures fiscals, de gestió administrativa i financera, i d'organització de la Generalitat Valenciana. Tot això sense perjudici de l'obligació de resoldre i notificar establida en l'article 21 de la Llei 39/2015, d'1 d'octubre, del procediment administratiu comú de les administracions públiques.  
3. La resolució de la convocatòria es publicarà en el Diari Oficial de la Generalitat Valenciana, en els termes recollits en l'article 18.1 de la Llei 38/2003, de 17 de novembre, general de subvencions.  
4. L'eficàcia de la concessió de les ajudes quedarà supeditada al compliment dels termes i de les condicions de la concessió. La no presentació de la justificació de la despesa en el termini fixat donarà lloc a la pèrdua de la subvenció i revocació consegüent.  
  
Nové. Justificació i pagament  
1. La realització de les activitats per a les quals s'haja concedit l'ajuda s'haurà de justificar mitjançant la presentació de la documentació següent:  
a) Memòria justificativa de les activitats objecte de subvenció realitzades durant l'any 2022, segons l'annex VI per cadascuna de les activitats subvencionades.  
La memòria haurà de detallar la data, el lloc i la descripció de les actuacions realitzades que són objecte de la subvenció, el nombre de participants amb especificació d'edat i sexe, el grau de compliment dels objectius proposats, annex fotogràfic, material gràfic i les despeses corrents imputades a l'activitat.  
b) Fitxa resum de despeses generals imputades al programa anual d'activitats 2022 de l'entitat beneficiària i despeses imputades per cadascuna de les activitats subvencionades, segons l'annex VII, tenint en compte que aquests imports no podran superar els imports sol·licitats d'acord amb l'annex II d'aquesta convocatòria.  
c) Relació de documents de despesa o factures amb la signatura de les persones que exercisquen la representació legal de l'entitat i la tresoreria, les quals hauran de certificar-ne tant la veracitat com que tota aquesta documentació no ha sigut utilitzada per a justificar cap altra subvenció, o, si escau, el percentatge d'aquesta que s'imputa a l'ajuda concedida per l'IVAJ. Aquesta relació, segons l'annex VIII, ha de contindre com a mínim la identificació del creditor i del concepte de despesa, l'import, la data d'emissió, la data de pagament, la relació amb el programa subvencionat i el percentatge de finançament que s'imputa a l'IVAJ.  
d) Documents de despesa o factures incorporats a la relació a què es fa referència en la lletra anterior, així com el document justificatiu del pagament efectiu de cadascuna d'aquestes. Aquestes factures hauran de complir els requisits establits per la normativa vigent. La persona que exercisca la representació legal de l'entitat haurà de certificar que les factures o documents justificants presentats telemàticament es corresponen amb els originals en poder de l'entitat. Aquests hauran de ser conservats per un període de quatre anys per al control econòmic i financer.  
  
e) Detall de les despeses del personal que haja treballat directament en el programa subvencionat, segons el model de l'annex IX, juntament amb els models dels impresos corresponents justificatius de les cotitzacions a la Seguretat Social i de les retencions i ingressos de l'IRPF en l'Agència Estatal d'Administració Tributària, així com els justificants de pagament. Aquestes despeses no podran superar el 50 % de l'import total subvencionat.  
f) Certificat del secretari o secretària de l'entitat en què faça constar que l'import de la subvenció està registrat com a ingrés previst dins de la comptabilitat de l'entitat per a l'any 2022, amb el vistiplau del representant legal d'aquesta. (annex X).  
2. D'acord amb el que s'estableix en l'article 44.1 j) de la Llei 8/2021, de 30 de desembre, de pressupostos de la generalitat per a l'exercici 2022, respecte al règim de pagament de la subvenció, així com al termini de justificació de les ajudes, les entitats beneficiàries hauran de justificar fins al 31 d'octubre de 2022 totes les despeses subvencionables que hagen realitzat des de l'1 de gener d'aquest any, i es pagaran el mes de novembre. Així mateix, sempre que no superen el 20 % de l'import de la subvenció, es podran justificar fins al dia 12 de desembre les despeses meritades entre l'1 de novembre i el 30 de novembre, i es pagaran el gener de 2023.  
  
Desé. Despeses subvencionables  
1. Es consideren despeses subvencionables, aquelles que resulten estrictament necessàries, estiguen directament i inequívocament relacionades amb el programa i les activitats aprovades, i es realitzen entre l'1 de gener i 30 de novembre de 2022. Les despeses subvencionables han de respondre a costos reals, efectivament realitzats i pagats  
2. Les despeses corresponents a allotjament i transport, que puguen ser subvencionables d'acord amb el paràgraf anterior, hauran d'anar acompanyades d'un full de liquidació en el qual s'hauran de detallar el motiu o l'objecte del desplaçament realitzat, la relació amb l'activitat subvencionada, la destinació, la data d'aquest, l'hora d'eixida i d'arribada i, si escau, títol del transport, bitllets i factures amb els justificants de pagament corresponents. Quan el desplaçament es realitze en vehicle particular, únicament se subvencionarà la quantitat que resulte de computar 0,19 euros per quilòmetre recorregut, sempre que es justifique la necessitat del desplaçament, la realització efectiva d'aquest, i en aquest cas, a més, haurà d'indicar-se la matrícula del vehicle. No se subvencionaran despeses d'allotjament que no hagen sigut prèviament i expressament autoritzades per l'IVAJ. Aquestes despeses hauran d'enumerar-se en l'annex VIII anteriorment descrit.  
3. Les despeses de manutenció i restauració derivades exclusivament de les activitats organitzades per les entitats en albergs, residències, campaments, centres juvenils o altres espais habilitats per a això, se subvencionaran sempre que guarden relació directa amb l'activitat subvencionada, no hagen suposat cap despesa per a les persones destinatàries, resulten imprescindibles per a l'execució, siguen concordes amb la finalitat d'aquesta i s'hi adjunte el certificat signat per la persona representant de l'entitat sol·licitant de l'ajuda. En tot cas, l'òrgan instructor es reserva les facultats de comprovació i inspecció per a verificar aquests aspectes. Aquestes despeses hauran d'enumerar-se en l'annex VIII anteriorment descrit  
4. Les despeses del personal que haja treballat directament en les activitats subvencionades no podran superar el 50 % de l'import total subvencionat.  
5. Les despeses indirectes de funcionament estrictament necessàries per a la consecució de les activitats objecte de la subvenció: lloguer, llum, aigua, telèfon, neteja i anàlegs, no podran superar el 30 % de l'import total subvencionat. En el cas, en què aquestes despeses no superen el 15 % dels costos directes de personal subvencionable no serà necessari que l'entitat beneficiària presente documentació justificativa per aquest concepte.  
6. Les despeses derivades de les pòlisses d'assegurances d'accident i malaltia i de responsabilitat civil subscrites a favor del personal voluntari que participe en els programes subvencionats s'hauran de justificar mitjançant l'aportació del rebut acreditatiu del pagament de les primes, acompanyat de la pòlissa d'assegurança.  
7. Les despeses d'assessoria laboral i financera, les notarials i registrals i les d'administració específiques, hauran d'estar relacionades amb el programa anual subvencionat.  
8. Per a les despeses derivades de la prestació de serveis per la realització de cursos de formació, conferències, ponències, etc. s'haurà de presentar juntament amb la factura justificativa la informació del curs (nombre d'hores i contingut) i el nombre de persones assistents.  
  
9. Les despeses de marxandatge no podran superar en cap cas el 10 % de l'import de la subvenció concedida.  
10. No podran subvencionar-se:  
a) Les despeses generals de manutenció i restauració que no es corresponguen amb les indicades en el punt 3 d'aquest apartat.  
b) Les despeses de desplaçament i hostalatge fora del territori nacional.  
c) Les despeses que per la seua naturalesa tinguen el caràcter d'inventariables, s'inclouen entre aquestes l'adquisició de qualsevol tipus d'equipament.  
d) Les activitats que consistisquen en festes, revetles, celebracions gastronòmiques, concerts, activitats esportives o similars.  
e) Aquelles despeses que hagen sigut finançades íntegrament pels participants en l'activitat.  
f) Els premis en metàl·lic.  
g) Tota la cartelleria i la publicitat realitzada de l'activitat subvencionada, que no porte la menció o els logotips d'haver sigut finançada per la Generalitat Valenciana-IVAJ, una vegada publicada la resolució de la convocatòria.  
h) Els materials realitzats per encàrrec, que porten impresos llegendes o eslògans i que no porten imprés el logotip de la Generalitat Valenciana-IVAJ.  
i) L'import sol·licitat de les activitats no aprovades per no rebre puntuació en cap dels apartats 1r, 2n, 3r, 4t o 7é de l'article 6.a de l'ordre de bases.  
j) L'import sol·licitat de les activitats no realitzades, d'acord amb el punt següent.  
  
Onzé. Minoració de les ajudes  
1. Les associacions hauran d'executar íntegrament el programa subvencionat, en cas contrari es minorarà la subvenció concedida.  
2. Si l'entitat no realitza alguna de les activitats prèviament presentades en la sol·licitud i valorades en el procediment de concessió, i l'import sol·licitat coincideix amb la subvenció concedida, l'ajuda es minorarà d'acord amb l'import sol·licitat de les activitats que no hagen sigut realitzades.  
3. Si l'import subvencionat és menor que la quantitat sol·licitada per l'entitat per a la realització de les activitats, i no es realitza alguna de les activitats presentades en la sol·licitud i valorades en el procediment de concessió, la minoració de l'ajuda es realitzarà proporcionalment prenent com a referència la subvenció concedida.  
  
Dotzé. Clàusula de protecció de dades  
De conformitat amb el Reglament (UE) 2016/679, del Parlament i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades (RGPD); la Llei orgànica 3/2018, de protecció de dades i garantia dels drets digitals (BOE 294, 06.12.2018), i altres disposicions aplicables, les dades de caràcter personal proporcionades seran tractats per la Generalitat per tramitar la sol·licitud a l'empara de la Llei general de subvencions.  
Les entitats podran exercir els drets d'accés, rectificació, cancel·lació, oposició, supressió, portabilitat i limitació del tractament davant l'organisme que gestione la seua ajuda, així com reclamar, si escau, davant l'autoritat de control en matèria de protecció de dades, especialment quan no haja obtingut satisfacció en l'exercici dels seus drets.  
  
  
Tretzé. Acceptació de la normativa reguladora  
La participació en aquesta convocatòria implica l'acceptació de la normativa que la regula.  
  
Catorzé. Entrada en vigor  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.  
  
Contra aquesta resolució, que esgota la via administrativa, podrà interposar-se un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació en el Diari Oficial de la Generalitat Valenciana, d'acord amb el que s'estableix per la Llei 29/1998, de 13 de juliol, reguladora de la jurisdicció contenciosa administrativa.  
Potestativament, podrà interposar-se un recurs de reposició, davant de la Direcció General de l'IVAJ, en el termini d'un mes comptador a partir de l'endemà de la publicació d'aquesta resolució, d'acord amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 10 de maig de 2022.- El director general de l'Institut Valencià de la Joventut: Jesús Martí Nadal.